  Виталий Пронин Валерий Шергинэн ужаку. «Ингож» семинарын мон дышетски киносценарий гожтыны. Но солэсь азьвыл дыши валаны режиссёръёсты. Со сыӵе секыт уж вылэм ук ай! Ой-ой. Котькуд секундзэ гожтоно, кыӵе суред пуктоно видео вылэ. Пыр-поч валэктоно операторедлы, кытын мае снимать кароно.Нырысетӥ нуналаз ми ужам туала драматурген Валерий Шергинэн. Со улэ Свердловск улосвылын, вордӥськемын Сарапулын. Одӥг дыре со визь-кенеш сётъяз драматургъёслы но, ужаз актёръёсын но. Мон нырысьсэ актёръёслы сыӵе матын вал!Милемын артэ ортчиз Ижысь туала драматургияя но режиссурая центрлэн «Театральной лабораториез». Отчы ветлӥзы Ижысь, Нижний Новгородысь, Екатеринбургысь, Набережной Челныысь театръёс. Милемыз, киносценарий гожъяны дышетскисьёсты, пуктӥзы нырысетӥ рядэ. Ымме усьтыса, кылзӥ. Туж паймоно, кызьы актёръёс асьсэзыз сцена вылын возё, кызьы выро, верасько. Кылсярысь, сёто соослы кӧня ке кыл, нош шудӥсьёс соосты быдэс спектакльлы пӧрмыто. Киям ручкае вал, спектакль пушкы выйыса, сое йырйыса быдтӥсько вылэм.Кыкетӥ нуналаз ми доры вуиз «Удмуртия» ГТРК-ысь режиссёр Ольга Айрапетян.  Тыл кадь пӧсь. Номыр шоры учкытэк, азьлань мынэ. Сыӵе адямиосын кулэ тодматскыны, кусып возьыны, тужгес но соку, куке тон профессия бырйиськод. Вакчи киноосты учкимы: кытӥ-кызьы снимать каремын, кыӵе эффектъёсыз вань, кытын кыӵе куара чузъяськыны кулэ…Али выроно сценарийёс бордын. Таӵе дышетскем бере, малпасько, ваньмыз одно ик пӧрмоз.Полина Куликова Туспуктӥз А. Горбунов  Теги: Ингож удмуртлитература  